Faf weer nie in Lions se 23-tal nieAndries Ferreira – terug in die beginspan na sy ruskans (Foto GB Jordaan) Die Springbok-skrumskakel Faf de Klerk, wat volgens die Sale Sharks van Engeland ŉ driejaar-kontrak met hulle gesluit het, is weer nie in die Lions se 23-tal vir Vrydag (11:45) se laaste toerwedstryd in Australië nie. Die Lions speel die naweek teen die Brumbies wat hulle moeilikste wedstryd van die drie op toer behoort te wees. Hoewel die Brumbies nog nie veel meer kon doen as om hulle vrot landgenote te klop nie, is hulle wel die Aussies se beste span. ♦ Dillon Smit is vir Saterdag weer die skrumskakel op die bank met Ross Cronje wat in ŉ goeie seisoen weer in die beginspan is. Johan Ackermann-hulle het die agterlyn onveranderd vir die wedstryd behou, maar het voorlangs vyf veranderinge aangebring aan die span wat die Rebels verlede week 47-10 verniel het. Die hele Lions-voorry word vervang. Corné Fourie, Robbie Coetzee en Johannes Jonker speel in die plekke van Jacques van Rooyen, Malcolm Marx en Ruan Dreyer. Op slot keer Andries Ferreira terug in die plek van Lourens Erasmus, en Ruan Ackermann vervang vir Cyle Brink. Brink se naam is saam met dié van Robert Kruger op die plaasvervangerlys gekoppel en daar sal later in die week besluit word wie van die twee op die bank sal sit. Lions – 15 Andries Coetzee, 14 Sylvian Mahuza, 13 Lionel Mapoe, 12 Harold Vorster, 11 Courtnall Skosan, 10 Elton Jantjies, 9 Ross Cronjé, 8 Warren Whiteley (kapt.), 7 Ruan Ackermann, 6 Kwagga Smith, 5 Franco Mostert, 4 Andries Ferreira, 3 Johannes Jonker, 2 Robbie Coetzee, 1 Corné Fourie. Bank: 16 Malcolm Marx, 17 Jacques van Rooyen, 18 Ruan Dreyer, 19 Lourens Erasmus, 20 Robert Kruger/Cyle Brink, 21 Dillon Smit, 22 Jacques Nel, 23 Anthony Volmink. Afskop: Vrydag 11:45.